480/2009

G var meðal annars sakfelldur fyrir rán, þjófnað, líkamsárás, fjársvik, hylmingu, umferðarlagabrot og fíkniefnalagabrot, samkvæmt fjölmörgum ákæruliðum tilgreindum í fjórum ákærum á hendur honum. G játaði sök vegna hluta brotanna. Hins vegar þótti ekki fram komin  lögfull sönnun um að hann hefði haft í fórum sínum tvær stolnar fartölvur og var hann því sýknaður af hluta ákæru fyrir hylmingu. Var niðurstaða héraðsdóms staðfest um sviptingu ökuréttar G, upptöku ávana- og fíkniefna svo og um fangelsisrefsingu hans, en G var gert að sæta fangelsi í tvö ár og sex mánuði.

Dómur Hæstaréttar.

Mál þetta dæma I-kvk-nf B-kvk-nf hæstaréttardómari og V-kk-nf M-kk-nf M-kk-nf settur hæstaréttardómari og Ó-kk-nf Ó-kk-nf dómstjóri.

Ríkissaksóknari skaut málinu til Hæstaréttar 11. ágúst 2009 í samræmi við yfirlýsingu ákærða um áfrýjun. Af hálfu ákæruvalds er krafist staðfestingar héraðsdóms um sakfellingu ákærða, refsingu, sviptingu ökuréttar og upptöku ávana- og fíkniefna.

A krefst þess að ákvæði héraðsdóms um skaðabætur og vexti verði staðfest.

B krefst þess að ákvæði héraðsdóms um skaðabætur verði staðfest.

Ákærði krefst sýknu af ákæru 23. maí 2008, af III. og VI. kafla í ákæru 2. desember 2008, af IV. kafla í ákæru 9. mars 2009 og af III., VIII. og X.-XIII. kafla í ákæru 17. apríl 2009. Að öðru leyti krefst hann mildunar refsingar og að gæsluvarðhald sem hann sætti frá 5. september 2008 til 11. sama mánaðar og frá 27. mars 2009 til 9. júlí sama ár komi til frádráttar henni. Þá krefst hann þess að bótakröfum verði vísað frá dómi, en til vara að dæmdar bætur til A verði lækkaðar.

I

Fallist er á forsendur og niðurstöður í hinum áfrýjaða dómi um sakfellingu ákærða á brotum sem ákæra 23. maí 2008 tekur til, III. kafli ákæru 2. desember 2008, IV. kafli ákæru 9. mars 2009 og III., XI., XII. og XIII. kaflar ákæru 17. apríl 2009 taka til.

Í VI. kafla ákæru 2. desember 2008 er ákærði og annar maður ákærðir ,,... fyrir þjófnað, með því að hafa, í félagi, fimmtudaginn 4. september 2008, í verslun Frank Michelsen við Laugaveg 15, Reykjavík, stolið 26 armböndum, samtals að verðmæti 995.533 krónur.“ Í framhaldi af þessu er tilgreind skaðabótakrafa verslunarinnar. Í ákæru hefur á hinn bóginn láðst að tilgreina heimfærslu brotsins, sem ákært er fyrir í þessum kafla, til laga svo sem skylt var samkvæmt c. lið 1. mgr. 116. gr. laga nr. 19/1991 um meðferð opinberra mála, sbr. nú c. lið 1. mgr. 152. gr. laga nr. 88/2008 um meðferð sakamála. Heiti brots er réttilega tilgreint í ákæru og verknaðarlýsing er þar svo ótvíræð að ljóst er að verknað beri að heimfæra undir 244. gr. almennra hegningarlaga nr. 19/1940. Þykir með lögjöfnun frá 1. mgr. 180. gr. laga nr. 88/2008 og með vísan til dóms Hæstaréttar 28. febrúar 1986, sem birtur er á bls. 471 í dómasafni réttarins það ár, mega gera ákærða refsingu fyrir brotið samkvæmt nefndri 244. gr. eins og gert er í hinum áfrýjaða dómi, en verjandi ákærða hefur átt kost á að tjá sig um þetta atriði. Verður niðurstaða héraðsdóms um sakfellingu ákærða samkvæmt þessum kafla því staðfest.

Í VIII. kafla ákæru 17. apríl 2009 er ákært fyrir þjófnað 21. desember 2008 á ,,rakvélablöðum“ úr verslun Nóatúns við Nóatún í Reykjavík, sem talið er varða við 244. gr. almennra hegningarlaga. Eins og fram kemur í héraðsdómi liggja frammi í málinu myndir og myndskeið þar sem ákærði sést koma inn í verslunina umrætt sinn. Sjá má að hann er með sárabindi og blóðugur á fingrum og handarbaki hægri handar. Í skýrslu rannsóknarlögreglumanns fyrir dómi, sem meðal annars tók skýrslu af ákærða vegna málsins á rannsóknarstigi, kemur fram að hann þekkti ákærða og bar jafnframt að blóð hafi fundist á pakkningum utan af rakblöðunum, en þær skildi ákærði eftir í versluninni. Með þessum athugasemdum, en að örðu leyti með vísan til forsendna, verður niðurstaða héraðsdóms um þennan kafla ákærunnar staðfest.

Í X. kafla ákæru 17. apríl 2009 er ákært fyrir hylmingu. Svo sem nánar greinir í héraðsdómi er ákærði talinn hafa, að morgni 14. febrúar 2009 klukkan 11:35, haft í fórum sínum tvær fartölvur sem stolið hafði verið úr húsnæði við Rauðarárstíg tæpum tveimur klukkutímum fyrr. Við eftirgrennslan lögreglu beindist grunur að ákærða og öðrum manni. Tveir lögreglumenn, sem áttu leið um Snorrabraut, sáu ákærða þar á gangi með rauðan plastpoka. Sneru þeir við í bifreið sinni og sáu þá ákærða aftur tilsýndar en án pokans, sem þeir síðar fundu við leit í trjárunna milli Snorrabrautar og Þorfinnsgötu. Ákærði náðist ekki og var skýrsla fyrst tekin af honum vegna þessa hjá lögreglu 16. mars 2009. Maður sá, sem grunur beindist einnig að, var handtekinn skömmu síðar á svipuðum slóðum. Í skýrslu sem hann gaf hjá lögreglu upplýsti hann að hann hefði hitt ákærða þá skömmu áður og hann þá verið með rauðan plastpoka sem í voru tvær svartar fartölvur. Þessi maður kom ekki fyrir dóm en lögreglumaður sá, sem skýrsluna tók, kom fyrir dóm og staðfesti að hafa tekið skýrsluna. Annar lögreglumannanna, sem sáu ákærða með pokann, ritaði skýrslu um atvikið. Hann gaf einnig skýrslu fyrir dómi. Ákærði neitaði sök í skýrslu sinni hjá lögreglu og er hann gaf skýrslu fyrir dómi. Samkvæmt framansögðu og með hliðsjón af 108. gr. og 1. mgr. 111. gr. laga nr. 88/2008 er ekki fram komin lögfull sönnun um að ákærði hafi framið brot það, sem þessi kafli ákærunnar tekur til. Verður hann því sýknaður af brotinu.

II

Sakaferli ákærða er nægilega lýst í héraðsdómi svo og brotum þeim sem hann er þar sakfelldur fyrir. Ákærði framdi brot það sem greinir í VI. kafla ákæru 2. desember 2008 í samstarfi við annan mann og var verðmæti þjófnaðarandlagsins verulegt. Ber við ákvörðun refsingar vegna þessa brots meðal annars að líta til 2. mgr. 70. gr. almennra hegningarlaga. Með þessari athugasemd en að öðru leyti með vísan til forsendna héraðsdóms fyrir refsiákvörðun verður niðurstaða hans um refsingu ákærða staðfest. Gæsluvarðhaldsvist ákærða frá 5. september til 10. september 2008 og frá 27. mars 2009 til 9. júlí sama ár verður dregin frá refsingu hans.

Ákvæði héraðsdóms um sviptingu ökuréttar ákærða, upptöku ávana- og fíkniefna og greiðslu hans á sakarkostnaði skulu vera óröskuð.

Fyrir Hæstarétt hefur verið lagt læknisvottorð 25. mars 2010 um ástand og einkenni A vegna líkamsárásar og ránsbrots ákærða á hendur honum, sem dæmt er í máli þessu. Í vottorðinu kemur fram að brotaþolinn glími enn við líkamlegar en þó einkum andlegar afleiðingar vegna brotsins. Verður niðurstaða héraðsdóms um skaðabætur og kostnað honum til handa staðfest.

Ákvæði héraðsdóms um skaðabætur til B skal vera óraskað.

Ákærði greiði allan áfrýjunarkostnað málsins þar með talin málsvarnarlaun verjanda síns fyrir Hæstarétti, sem ákveðin verða að viðbættum virðisaukaskatti eins og í dómsorði greinir.

Dómsorð:

Hinn áfrýjaði dómur skal vera óraskaður um refsingu ákærða, G-kk-ef J-kk-ef J-kk-ef, en frá dregst gæsluvarðhaldsvist hans 5. september 2008 til 10. sama mánaðar og 27. mars 2009 til 9. júlí sama ár.

Ákvæði héraðsdóms um sviptingu ökuréttar ákærða og upptöku ávana- og fíkniefna skulu vera óröskuð.

Ákvæði héraðsdóms um skaðabætur og vexti til A og um skaðabætur til B skulu vera óröskuð.

Ákvæði héraðsdóms um greiðslu ákærða á sakarkostnaði skal vera óraskað.

Ákærði greiði allan áfrýjunarkostnað málsins 388.262 krónur þar með talin málsvarnarlaun skipaðs verjanda síns fyrir Hæstarétti, H-kk-ef I-kk-ef hæstaréttarlögmanns, 313.750 krónur.